
Text rozhodnutia
Súd: Krajský súd Banská Bystrica Spisová značka: 14Co/125/2012 Identifikačné číslo súdneho spisu: 6411211757 Dátum vydania rozhodnutia: 20. 11. 2012 Meno a priezvisko sudcu, VSÚ: JUDr. Mária Podhorová ECLI: ECLI:SK:KSBB:2012:6411211757.1 ROZSUDOK V MENE SLOVENSKEJ REPUBLIKY Krajský súd v Banskej Bystrici rozhodujúci v senáte v zložení JUDr. Mária Podhorová, predsedníčka senátu, JUDr. Peter Priehoda Mgr. Ema Novodomcová, členovia senátu v právnej veci žalobcu Mesto Nová Baňa, Nám. Slobody č. 1, 968 26 Nová Baňa, IČO: 320 897 proti žalovanému Z. L., nar. XX.X.XXXX, bytom J. G., K. N. X, o vypratanie bytu, o odvolaní odporcu proti rozsudku Okresného súdu Žiar nad Hronom zo dňa 11.1.2012 č.k. 4C/228/2011-24 takto r o z h o d o l : Rozsudok okresného súdu p o t v r d z u j e . Žalobcovi náhradu trov odvolacieho konania nepriznáva. o d ô v o d n e n i e : Napadnutým rozsudkom okresný súd uložil žalovanému povinnosť vypratať byt č. X na K. poschodí bytového domu súp. č. XXXX č. vchodu XX na ul. K. N. v J. G. zapísanej na LV č. XXXX pre kat. územie J. G. pozostávajúci z jednej kuchyne, dvoch izieb, predsiene, kúpeľne, WC sa pivnice do 15 dní od právoplatnosti rozhodnutia. Rozhodol, že žalovaný nemá právo na bytovú náhradu a žalovanému uložil povinnosť zaplatiť žalobcovi na náhradu trov konania 99,50 Eur ( zaplatený súdny poplatok za návrh). Prvostupňový súd rozhodol na základe zistenia, že od 31.12.2009 žalovaný býva v byte bez právneho dôvodu a preto má právo domáhať sa ako vlastník ochrany svojho vlastníctva v zmysle § 126 ods, 1 Obč. zák.. Pretože nájom bol dohodnutý na určitý čas, nemá nájomca (žalovaný) právo na bytovú náhradu (§ 712a osd. 9 Obč. zák. ). O náhrade trov konania rozhodol prvostupňový súd s poukazom na § 152 ods. 1 O.s.p., teda v zmysle zásady úspešnosti v konaní. Proti rozsudku podal v zákonom stanovenej lehote žalovaný odvolanie. Uvádza, že žalobca sa odvoláva na to, že býva v byte bez právneho dôvodu, nájomné za byt však prevzal a to za celý rok 2010 a čiastočne aj za rok 2011. On v uvedenom byte býva od roku 2003 na základe zmluvy o prenájme, ktorá bola uzatvorená na dobu určitú s tým, že dodatkom sa každý rok upravuje a predlžuje. Za rok 2009 mal zaplatený nájom, avšak Mestský bytový podnik v Novej Bani mu nedoručil na podpis dodatok zmluvy za účelom predĺženia nájomného vzťahu. Nájomné za rok 2010 zaplatil aj keď nie pravidelnými mesačnými splátkami. Od mesta mu nebol doručený dodatok zmluvy na predĺženie nájmu. V roku 2011 má zaplatený nájom za mesiace január a február, dostal sa do finančných problémov, keď jeho príjem nestačil na úhradu nájomného. Dostal sa do hmotnej núdze. Pri podpise nájomnej zmluvy vložil do mestského bytového podniku sumu 45 000,- Sk do garančného fondu, čo je v prepočte nájomné za 12 mesiacov. V nájomnej zmluve je napísané, že nájomník môže mať nezaplatené 3 mesačné splátky po sebe. Poukázal na to, že keď ľudia potrebujú bývanie, podpíšu, čo sa od nich požaduje, ale je si vedomý, že toto ustanovenie dodržané nebolo. Od marca 2011 nemal v pravidelných splátkach zaplatených 10 mesačných splátok, na garančnom fonde ostáva suma 253,72 Eur. Svoju finančnú situáciu sa rozhodol riešiť založením živnosti a preto sa domnieva, že bude mať dostatok finančných prostriedkov na doplatenie garančného fondu a pravidelné splácanie nájomného. V roku 2012 nemá zaplatený nájom za január, v garančnom fonde ostáva ku dňu 30.1.2012 suma 129,72 Eur. Do tohto dátumu teda mestu nedlží ani cent a nespôsobil žiadnu škodu. Poukazuje na to, že Mestský bytový podnik v Novej Bani spravuje a otáča od každého nájomníka určitú finančnú hotovosť podľa veľkosti bytu, ide teda o určitú bezúročnú pôžičku, avšak pri omeškaných mesačných splátkach nájomníkov účtuje poplatky a penále z omeškania, čo považuje za nemorálne a neetické a v konečnom dôsledku aj za trestné. Takýmto spôsobom vytvára fiktívny dlh na nájomnom, ktorý vysoko prevyšuje výšku jeho garančného fondu a súd rozhoduje na základe nepravdivých a umelo vytvorených indícií v neprospech nájomníka, ktorý prichádza o strechu nad hlavou. On sa nemá kam presťahovať a nemá ani dostatok finančných prostriedkov na presťahovanie. Žiada preto o poskytnutie ďalšej šance a o zohľadnenie čl. III. ods. 2 písm. c/ nájomnej zmluvy, pričom sa zaväzuje vyrovnať garančný fond a pravidelne splácať mesačný nájom. Žalobca v písomnom vyjadrení k odvolaniu poukázal na dôvody, prečo nájomcovia majú uzavretú zmluvu na dobu určitú a prečo pri uzavretí nájomnej zmluvy poskytujú finančnú zábezpeku. Bytový dom bol postavený na základe úveru zo ŠFRB, ktorý žalobca mesačne spláca z pravidelne zaplatených splátok nájomného nájomcami. Preto žalobca vyžaduje disciplínu od nájomcov a tiež od žalovaného. V prípade neuhradenia mesačného nájomného žalobcovi tieto splátky na úhradu úveru chýbajú a musí ich vykrývať z vlastných prostriedkov resp. zo zábezpeky zloženej nájomcom, pokiaľ tam ešte nejaké prostriedky má. Nájomcovia môžu použiť finančnú zábezpeku trikrát počas nájmu napr. pri nepriaznivej situácii s tým, že túto budú mať vyrovnanú pred uzavretím dodatku o predĺžení nájomného vzťahu, ale zároveň musia mať uhradené aj bežné nájomné a zálohové platby počas celého obdobia nájmu. Žalovaný pravidelne porušuje tieto dohodnuté podmienky a ak aj zaplatí finančnú zábezpeku, je to vždy oneskorene po ukončení nájmu, celoročne prestane platiť nájomné a zálohové platby. Dĺžka nájmu je vždy 1 rok, aby mal žalobca podmienky v tomto vzťahu nepokračovať v prípade nedodržania podmienok zmluvy a aby nájom skončil uplynutím dĺžky nájmu. Ku dňu skončenia nájmu sa väčšina dlžníkov nájomcov dobrovoľne z bytu nevysťahuje. Keďže priebežne neplatili nájomné a zálohové platby za služby, celá finančná zábezpeka sa vyčerpá počas roka. Vo všetkých prípadoch (doposiaľ 6) ostanú bývalí nájomcovia po uplynutí doby nájmu bez právneho dôvodu v byte bývať a žalobca sa musí domáhať voči nim žalobou na vypratanie bytu. Za toto obdobie užívania bytu bez právneho dôvodu neplatia a žalobca po skončení nájmu nemá z čoho platby strhnúť, hoci finančná zábezpeka mala slúžiť hlavne na tento účel. Až následnými žalobami sa musí žalobca domáhať zaplatenia bezdôvodného obohatenia. Žalovaný mal uzavretú nájomnú zmluvu na uvedený byt od roku 2003, do roku 2009 na základe dodatkov mal uzavretú nájomnú zmluvu. K uzavretiu ďalšieho písomného dodatku na rok 2010 a 2011 nedošlo, pretože ku dňu skončenia nájmu v roku 2009 žalovaný nedodržal podmienky nájomnej zmluvy. Celoročne neplatil zálohové platby a ku koncu roka 2009 nedoplatil finančnú zábezpeku. Preto bola podaná žaloba na vypratanie bytu č. k. 6C 202/2010, na čo žalovaný doplatil finančnú zábezpeku oneskorene 4.1.2011 a dňa 19.1.2011 s tým, že ešte so žalovaným uzavrú na rok 2010 dodatok k nájomnej zmluve, preto žalobu zobrali späť. Dodatok č. 5 bol pripravený a nie je pravdou, že by správca žalovaného nevyzýval. Zamestnankyňa MSBP vyzvala žalovaného prísť podpísať dodatok, doposiaľ však je nepodpísaný. Následne sa ukázalo, že aj po zaplatení platieb v januári 2011 opätovne prestal platiť zálohové platby a trvá to až do následne podanej žaloby v septembri 2011 (teda konanie v tejto veci). Z uvedeného dôvodu nedošlo k uzavretiu nájomnej zmluvy na rok 2011. Z prehľadu pohľadávok je zrejmé, že žalovaný priebežne platby neuhrádza. V súčasnosti je situácia taká, že žalovaný nemá podpísaný dodatok k nájomnej zmluve ani na rok 2010 ani na rok 2011, má reálny nedoplatok 199,18 Eur a vyčerpanú celú finančnú zábezpeku. Nájomcovi teda skončil nájom 31.12.2009, k uzavretiu ďalších dodatkov nedošlo pre správanie žalovaného a žalobca stratil záujem, aby vzhľadom na opakované porušovanie zmluvných podmienok žalovaný zotrvával v nájme v predmetnom byte. Zotrvávanie žalovaného v nájme nie je správne ani voči ostatným nájomcom, ktorí si svoje povinnosti plnia riadne a tých je prevažná väčšina. Žiadajú preto rozsudok okresného súdu ako vecne správny potvrdiť. Krajský súd ako súd odvolací preskúmal vec v medziach daných ust. § 212 ods. 1 O.s.p. bez nariadenia pojednávania v súlade s ust. § 214 ods. 2 O.s.p.. Napadnutý rozsudok ako vecne správny podľa § 219 ods. 1 O.s.p. potvrdil. Po oboznámení s obsahom spisu Okresného súdu Žiar nad Hronom sp. zn. 4C/228/2011 odvolací súd zistil, že žalobca podal návrh o vypratanie nehnuteľnosti z dôvodu, že žalovaný predmetný byt užíva bez právneho dôvodu, keď nájom podľa nájomnej zmluvy dohodnutý na dobu určitú skončil dňom 31.12.2009. Z obsahu spisu je ďalej zistené, že žalovaný sa nezúčastnil vytýčeného pojednávania, zásielky zo súdu nepreberal, preto súd rozhodoval v jeho neprítomnosti postupujúc v súlade s ust. § 47 O.s.p. (teda využijúc fikciu dourčenia v zmysle citovaného zákonného ustanovenia - ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržuje, doručovateľ ho vhodným spôsobom upovedomí, že mu zásielku príde doručiť znovu v deň a hodinu uvedenú v oznámení. Ak zostane i nový pokus o doručenie bezvýsledným, uloží doručovateľ písomnosť na pošte, alebo na orgáne obce a adresáta o tom vhodným spôsobom upovedomí. Ak si adresát zásielku počas jej uloženia nevyzdvihne, považuje sa deň, kedy bola zásielka vrátená súdu za deň doručenia, i keď sa adresát o tom nedozvedel). Podľa § 685 ods. 1 Obč. zák. nájom bytu vzniká nájomnou zmluvou, ktorou prenajímateľ prenecháva nájomcovi za nájomné byt do užívania, a to buď na dobu určitú, alebo bez určenia doby užívania; nájomná zmluva spravidla obsahuje aj opis príslušenstva a opis stavu bytu. Nájom bytu je chránený; ak nedôjde k dohode, možno ho vypovedať len z dôvodov ustanovených v zákone. Podľa § 710 ods. 2 Obč. zák. ak bol nájom bytu dohodnutý na určitý čas, zanikne tiež uplynutím tohto času. Ustanovenie § 676 ods. 2 neplatí pre zánik nájmu bytu. Podľa § 712a ods. 9 Obč. zák. pri zániku nájmu dohodnutého na určitý čas nemá nájomca právo na bytovú náhradu. Osobitný zákon môže ustanoviť, kedy aj v týchto prípadoch má nájomca právo na bytovú náhradu. Z priloženej nájomnej zmluvy uzavretej medzi prenajímateľom Mesto Nová Baňa a nájomcom Z. L. (teda žalovaným) je zistené, že nájom bol dohodnutý na dobu určitú (čl. 3 nájomnej zmluvy), pričom sa vyslovene aj v nájomnej zmluve uvádza, že po skončení nájmu nemá nájomca nárok na bytovú náhradu. Podľa § 4 zák. č. 189/1992 Zb. pri zániku nájmu dohodnutého na dobu určitú nájomca nemá právo na bytovú náhradu, okrem prípadu, ak nájom bytu skončil pred uplynutím dohodnutej doby z dôvodu, že byt bez zavinenia nájomcu nie je možné ďalej užívať, alebo ak ide o služobný byt alebo o byt osobitného určenia a nájomca pred jeho užívaním ukončil užívanie iného bytu. V zmysle uvedenej právnej úpravy ako aj obsahu predmetnej nájomnej zmluvy je teda zrejmé, že v danom prípade medzi žalobcom ako prenajímateľom a žalovaným ako nájomcom bol uzavretý nájomný vzťah k predmetnému bytu a to na dobu určitú. Preto, keďže nedošlo k uzavretiu novej zmluvy resp. dodatku k tejto zmluve, dňa 31.12.2009 tak, ako to žalobca tvrdil v žalobnom návrhu, nájom skončil. Pretože nešlo o prípad predpokladaný v ust. § 4 zák. č. 189/1992 Zb. nemá v zmysle relevantnej právnej úpravy žalovaný právo na bytovú náhradu. Dôvody, ktoré uvádza v odvolaní proti rozsudku prvostupňového súdu nie sú takého charakteru, aby mohli zvrátiť napadnuté rozhodnutie, súd vzhľadom na zistenú skutočnosť, že žalobca podal žalobu dôvodne, svoj nárok dostatočne preukázal a je aj po právnej stránke dôvodný, nemôže rozhodovať inak a dávať neúspešnému účastníkovi ďalšie šance tak, ako to v odvolaní žalovaný navrhuje. Takáto dohoda je možná len s druhým účastníkom konania. Preto odvolaciemu súdu neostalo iné ako napadnutý rozsudok z dôvodu jeho vecnej správnosti s poukazom na ust. § 219 ods. 1,2 O.s.p. potvrdiť. O náhrade trov odvolacieho konania rozhodol odvolací súd tak, že úspešnému účastníkovi teda žalobcovi náhradu trov odvolacieho konania nepriznal, pretože jednak tieto trovy nepožadoval (§ 151 ods. 1 O.s.p.) a ani z obsahu spisu žiadne trovy účelne vynaložené v súvislosti s podaným vyjadrením zo spisu nevyplývajú. Rozhodnutie bolo prijaté hlasovaním senátu pomerom hlasov 3:0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6411211757.1 (dáta aktuálne k 14. 11. 2026). Záväzné je znenie zverejnené súdom.




